Dôvodová správa

	Najvyšší kontrolný úrad Slovenskej republiky mal začať v roku 2000 s výstavbou administratívnej budovy v Bratislave s rozpočtovým nákladom 29 mil. Sk.
So stavebnými prácami v roku 2000 nezačal, preto čiastka 6 560 tis. Sk, ktorá bola určená na uvedenú stavbu bola rozpočtovým opatrením (výnimka z časového použitia) presunutá na depozitný účet NKÚ SR.

Najvyšší kontrolný úrad SR v januári 2001 prehodnotil a kvantifikoval výdavky,  ktoré boli  potrebné na stavbu administratívnej budovy v Bratislave až po jej dokončenie a prevádzkovanie so zreteľom na vývoj štátneho rozpočtu v Slovenskej republike v nasledujúcich rokoch.
Výsledkom prehodnotenia bolo, že:

•	rozpočet stavby vo výške 29 mil. Sk, ktorý bol zostavený v cenovej relácii roku 1999 by sa zvýšil v dôsledku inflácie,
•	dopad na zvýšenie rozpočtu NKÚ SR by mali aj výdavky na prvotné vybavenie dokončenej budovy,
•	na zvýšení výdavkovej časti rozpočtu by sa podieľali aj výdavky na prevádzkovanie budovy v ďalších rokoch.

Z uvedených dôvodov Najvyšší kontrolný úrad Slovenskej republiky zvážil všetky pozitíva i negatíva výstavby administratívnej budovy v Bratislave a s ohľadom na hospodársku situáciu v SR navrhol stavbu nerealizovať a čiastku 29 mil. Sk, ktorá bola rozpočtovaná na stavebnú časť budovy v súlade so schválenou predikciou kapitálových výdavkov vlády na roky 2000-2003 použiť na technické dobudovanie Úradu v týchto rokoch. 
Najvyšší kontrolný úrad SR o tomto rozhodnutí informoval ministerstvo financií SR a Výbor NR SR pre financie, rozpočet a menu.
Čiastku 6 560 tis. Sk, ktorá nebola použitá v roku 2000 a ani v roku 2001 na uvedenú stavbu, vrátil do príjmov štátneho rozpočtu SR.

	V júli 2002 Najvyšší kontrolný úrad SR predal projektovú dokumentáciu a pozemok, na ktorom mala byť postavená budova v sume 3 861 tis. Sk v súlade so zákonom o správe majetku štátu a o túto sumu Vás žiada povoliť prekročenie limitu výdavkov schválených pre kapitolu NKÚ SR na rok 2002.

	Rozpočtové opatrenie je v súlade s § 13. ods. 1c zákona NR SR  č. 303/1995 Z.z. o rozpočtových pravidlách v znení neskorších predpisov a pokryje rozpočtovo nezabezpečené výdavky Najvyššieho kontrolného úradu SR v roku 2002 nasledovne:

-	výdavky z titulu realizácie ustanovenia § 6 ods. 2 zákona NR SR č. 39/1993 Z.z.    o Najvyššom kontrolnom úrade v znení neskorších predpisov, podľa ktorého Úrad môže na zmluvnom základe pribrať k účasti na kontrole osoby, ktoré nie sú pracovníkmi Úradu (pribraté osoby) na zabezpečenie zvýšených nárokov a požiadaviek na výkon kontroly v roku 2002, ďalej na úhradu znaleckých posudkov potrebných k výkonu kontroly a ostatných nevyhnutných bežných výdavkov (napr. cestovných výdavkov) potrebných k plneniu zvýšených úloh NKÚ SR. Celková suma z bežných výdavkov je 965 tis. Sk,
-	výdavky na obstaranie a technické zhodnotenie hmotného majetku (doplnenie výpočtovej techniky, vozového parku a stavebné úpravy na administratívnej budove v Bratislave a na Školiacom stredisku v Bojniciach ) v sume 2 896 tis. Sk.

Najvyšší kontrolný úrad Slovenskej republiky citlivo reaguje na zdrojové možnosti štátneho rozpočtu, preto aj v roku 2001 pristúpil k zrušeniu finančne náročnej stavby administratívnej budovy v Bratislave.
Realizácia navrhnutého rozpočtového opatrenia je krytá z prostriedkov v rámci rozpočtovej kapitoly NKÚ SR. Ním sa zabezpečí pokrytie výdavkov v roku 2002, ktoré vyplývajú z nových zákonných úprav, rozšírených kompetencií NKÚ SR a povinnosti vyplývajúce z prístupového procesu Slovenskej republiky do Európskej únie bez nároku na štátny rozpočet.